RESOLUCIÓN do 28 de setembro de 2011 pola que se convoca un curso sobre intervencións de rescate en ríos, riadas e inundacións.
Academia Galega de Seguridade Pública — III. Outras disposicións — 04/10/2011

O artigo 43 da Lei 5/2007, do 7 de maio, de emerxencias de Galicia, establece que o persoal do sistema integrado de protección civil e emerxencias de Galicia estará formado tanto por persoal de carácter profesional de servizos que realicen algunha actividade relacionada coa xestión de riscos e de emerxencias como por persoal voluntario de entidades ou organizacións públicas ou privadas sen ánimo de lucro que teñan como fin a protección de persoas, dos bens e do ambiente en situacións de xestión de riscos e de emerxencias. Segundo o artigo 44 da citada lei este persoal organizarase en grupos operativos.
Mediante Resolución do 2 de agosto de 2010 publicouse o Plan Territorial de Emerxencias de Galicia (Platerga) onde se establece a estrutura de dirección e coordinación e as unidades organizativas para facer fronte dun xeito coordinado ás emerxencias que poidan producirse en Galicia, derivadas de riscos naturais, tecnolóxicos ou antrópicos.
Dentro das actividades programadas para o ano 2011, e conforme o establecido no artigo 46 da Lei 5/2007, do 7 de maio, de emerxencias de Galicia, e na Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso sobre intervencións de rescate en ríos, riadas e inundacións, con 3 edicións, conforme as seguintes bases:
1. Datos da actividade:
Tipo: curso.
Denominación: intervencións de rescate en ríos, riadas e inundacións.
Horas lectivas: 30.
Modalidade: presencial.
Edicións: 3.
Obxectivos: dotar o persoal do sistema integrado de protección civil e emerxencias de Galicia, a que se refire o artigo 43 da Lei 5/2007, do 7 de maio, de emerxencias de Galicia, da formación necesaria para o exercicio da súa función e que adquira coñecementos teórico-prácticos para poder acometer en suficientes condicións de seguridade un rescate tanto en augas rápidas coma no transcurso dunha inundación.
Contido: o contido do curso de dirección de intervencións de rescate en ríos, riadas e inundacións divídese en dúas partes:
• Teoría:
Sete horas en que se abordarán os seguintes temas:
1. O río: introdución á hidroloxía.
2. Equipamento.
3. Coñecementos básicos de material e instalacións de rescate con cordas.
4. Principios básicos do rescate en ríos.
5. Técnicas de rescate de vítimas desde a beira.
6. Técnicas de rescate de vítimas desde a auga.
7. Técnicas de rescate de vítimas utilizando embarcacións.
• Práctica:
Vinte e tres horas en que se abordarán as seguintes prácticas:
1. Lectura do río: identificación dos riscos, tipos de correntes, etc.
2. Uso dos equipamentos de protección persoal.
3. Utilización do material de rescate.
4. Entrada na auga.
5. Posturas, trazado de rumbos e tipos de natación.
6. Soltas rápidas.
7. Sorteo de obstáculos.
8. Vadeos.
9. Autorrescates.
10. Organización dun rescate (equipos de traballo).
11. Rescate de vítimas desde a auga.
12. Rescate de vítimas desde a beira.
13. Montaxe de instalacións con cordas.
14. Distintas opcións de rescate de vítimas utilizando unha embarcación.
15. Evacuación de vítimas.
16. Comunicación entre os rescatadores.
2. Desenvolvemento da convocatoria:
Destinatarios/as: o curso vai dirixido a:
1. Persoal profesional dos servizos municipais de extinción de incendios e salvamento que teñan asinado convenio de colaboración coa Agasp.
2. Persoal profesional de extinción de incendios e salvamento dos parques comarcais.
3. Persoal profesional e voluntario dos servizos municipais de protección civil.
4. Persoal profesional doutros servizos do sistema integrado de protección civil e emerxencias de Galicia.
Este persoal forma parte do sistema integrado de protección civil e emerxencias de Galicia (artigos 43 e 44 da Lei 5/2007, do 7 de maio, de emerxencias de Galicia).
Todos os participantes deberán acreditar coñecementos básicos de natación e achegar un certificado médico oficial o primeiro día do curso en que se faga constar expresamente que o/a alumno/a reúne as condicións físicas e sanitarias necesarias e suficientes para a práctica da natación e a realización doutros exercicios no medio acuático.
Os alumnos deberán asistir ao curso provistos de traxe de neopreno (grosor mínimo recomendable: 7 mm), escarpíns de sola dura tipo botín e luvas de neopreno (grosor mínimo recomendable: 2 mm).
No caso de persoal voluntario deberán ter realizado previamente o curso básico de protección civil.
Prazas ofertadas: 14 prazas por cada edición.
3. Solicitudes de participación.
a) O persoal que desexe participar no curso convocado nesta resolución deberá cubrir o formulario de matrícula telemática na páxina web da Agasp http://agasp.xunta.es, na epígrafe «Actividades formativas», «Cursos con inscrición aberta», de acordo co disposto na base 4.ª desta resolución.
Non se admitirá ningunha outra forma ou modelo de solicitude.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Será necesario consignar no formulario de solicitude un número de teléfono móbil ou un enderezo de correo electrónico operativo co fin de poder realizar as notificacións necesarias.
d) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, que non se axusten ao formulario de solicitude ou que sexan presentadas fóra de prazo.
e) A non presentación do certificado médico oficial dará lugar á exclusión do/a alumno/a do curso.
f) O prazo para a presentación de solicitudes será de sete días naturais a partir do día seguinte ao da publicación desta resolución no Diario Oficial de Galicia. Se o último día de prazo fose inhábil, entenderase prorrogado ao primeiro día hábil seguinte.
4. Formulario normalizado de solicitude:
a) Os formularios de solicitude a que se refire a base anterior serán obtidos e cubertos pola persoa solicitante necesariamente a través da páxina web da Academia Galega de Seguridade Pública, que poden encontrar no enderezo da internet http://agasp.xunta.es
Dentro da páxina web da Agasp debe accederse á epígrafe «Actividades formativas», «Cursos con inscrición aberta» e premer no enlace «Formulario». Unha vez cubertos os datos debe seleccionar «Enviar».
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á Agasp a través dos números de teléfono 886 20 61 12 e 886 20 61 37, do fax 886 20 61 23 ou enderezo de correo electrónico formacion.emerxencias.agasp@xunta.es, que adoptará as medidas necesarias para facilitar a presentación de solicitudes.
5. Criterios de selección do alumnado participante:
Na selección terán preferencia, nesta orde, os seguintes colectivos:
– Persoal profesional de servizos municipais de extinción de incendios e salvamento.
– Persoal profesional de extinción de incendios e salvamento dos parques comarcais.
– Persoal profesional e voluntario dos servizos municipais de protección civil.
– Persoal profesional doutros servizos do sistema integrado de protección civil e emerxencias de Galicia.
Dentro de cada categoría terán preferencia os solicitantes que menos cursos realizasen na Agasp nos últimos dous anos.
Este criterios establécense sen prexuízo da reserva do 50% das prazas para solicitantes mulleres que reúnan os requisitos establecidos na convocatoria, segundo o disposto no artigo 37.bis da Lei 7/2004, do 16 de xullo, galega para a igualdade de mulleres e homes. De non existir suficientes solicitudes de participación de mulleres, as prazas sobrantes acrecentarán as da quenda xeral.
No caso de que non haxa un suficiente número de solicitantes que reúnan os requisitos nalgún curso, poderá completarse o número de alumnos asignado a este mediante a apertura dun novo prazo público na páxina web da Agasp, con suficiente antelación para que teña lugar unha adecuada selección das novas persoas candidatas.
6. Publicación das relacións do persoal seleccionado:
A Academia Galega de Seguridade Pública publicará no sitio web http://agasp.xunta.es as solicitudes de participación que resulten seleccionadas segundo os criterios de selección mencionados anteriormente.
As persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formacion.emerxencias.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as que reúnan os requisitos exixidos de participación (artigos 18 e 21 do Regulamento de réxime interior da Agasp).
7. Desenvolvemento da actividade:
Lugar: sede da Academia Galega de Seguridade Pública e prácticas no río Ulla ao seu paso por Teo e Padrón (zonas do Xirimbao, Pontevea e Carcacía).
Horario: mañá e tarde en horario das 9.00 ás 18.00 horas aproximadamente con descanso para a comida.
Datas:
1.ª edición: do 17 ao 20 de outubro.
2.ª edición: do 7 ao 10 de novembro.
3.ª edición: do 21 ao 24 de novembro.
Certificado de aproveitamento: ao remate da actividade entregaráselles un certificado de aproveitamento a aquelas persoas que acrediten a súa participación continuada e superen a proba final.
8. Dereitos e deberes do alumnado participante:
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por Orde da Consellería de Presidencia, Administracións Públicas e Xustiza, do 4 de febreiro de 2009 (DOG núm. 30, do 12 de febreiro ).
9. Financiamento da actividade:
Esta actividade é cofinanciada nun 80% polo Fondo Social Europeo dentro do Programa operativo Fondo Social Europeo de Galicia 2007-2013, no eixe 3, tema prioritario 72.
10. Modificacións e incidencias:
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 28 de setembro de 2011.